Na temelju članka 35. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01 – vjerodostojno tumačenje, 129/05, 109/07, 125/08, 36/09, 150/11, 144/12, i 19/13-pročišćeni tekst, ispravak zakona 137/15- pročišćeni tekst, 123/17, 98/19, 144/20), članka 5. stavka 1. točke 6. i stavka 11. Zakona o sigurnosti prometa na cestama („Narodne novine“, broj 67/08, 48/10, 74/11, 80/13, 158/13, 92/14, 64/15, 108/17, 70/19, 42/20, 85/22, 114/22, 133/23 – pročišćeni tekst), članka 51. Statuta Grada Drniša („Službeni glasnik Grada Drniša“, broj 2/21 i 2/22), a sukladno članku 104. stavak 1. točke 3. Zakona o komunalnom gospodarstvu („Narodne novine“, broj 68/18, 110/18, 32/20), uz prethodnu suglasnost Policijske uprave šibensko-kninske (KLASA:\_\_\_\_\_\_\_\_\_\_\_\_\_, URBROJ:\_\_\_\_\_\_\_\_\_\_\_\_\_\_\_\_), Gradsko vijeće Grada Drniša, na svojoj . sjednici održanoj \_\_\_\_\_ 2024. godine, donosi

**O D L U K U**

**o organizaciji, načinu naplate i kontrole parkiranja u**

**Gradu Drnišu**

**I.  OPĆE ODREDBE**

Članak 1.

Ovom Odlukom uređuje se organizacija, način naplate i kontrole parkiranja vozila na javnim uličnim i van uličnim parkiralištima u Gradu Drnišu.

Pod uslugama parkiranja na uređenim javnim površinama i u javnim garažama podrazumijeva se upravljanje tim površinama i garažama, njihovo održavanje, naplata i kontrola naplate parkiranja i drugi poslovi s tim u vezi te obavljanje nadzora i premještanje parkiranih vozila na površinama javne namjene sukladno posebnim propisima.

Članak 2.

Pojedini pojmovi uporabljeni u ovoj Odluci imaju sljedeće značenje:

* *javno parkiralište sa naplatom* je uređena i propisno označena površina za parkiranje vozila, na kojoj se vrši naplata, a označena je odgovarajućom prometnom signalizacijom, informacijama o parkirališnoj zoni, cijenama parkiranja kao i načinu naplate parkiranja,
* *ulična javna parkirališta sa naplatom* su javna parkirališta sa naplatom na kolniku, posebno označena horizontalnom i vertikalnom signalizacijom u skladu sa propisima o sigurnosti prometa,
* *izvan-ulična javna parkirališta sa naplatom* su parkirališta koja se nalaze izvan kolnika, a označena su horizontalnom i vertikalnom signalizacijom te su prostorno definirana posebnom odlukom izvršnog tijela Grada,
* *parkirno mjesto sa naplatom* je dio javnog parkirališta sa naplatom namijenjen parkiranju jednog vozila koje je označeno odgovarajućom signalizacijom,
* *parkirališna zona* dio je javnog parkirališta sa naplatom, kojom se definira kategorija, organizacija i vrsta naplate u određenom dijelu Grada Drniša,
* *vozilo* je svako prijevozno sredstvo namijenjeno za kretanje po cesti, a čije dimenzije u svrhu parkiranja ulaze u gabarite jednog parkirnog mjesta,
* *korisnikom javnog parkirališta sa naplatom* (u daljnjem tekstu: Korisnik) smatra se vlasnik vozila koji parkira vozilo na parkirno mjesto, a evidentiran je u odgovarajućim evidencijama Ministarstva unutarnjih poslova prema registarskoj oznaci vozila. Korisnikom Parkirališta se smatra i primatelj leasing-a kojemu je vozilo prepušteno na korištenje na temelju pravila i zakona koji proizlaze iz Zakona o leasing-u, odnosno pravne ili fizičke osobe koja obavljaju registriranu djelatnost rent-a-car usluge i pravne ili fizičke osobe koje obavljaju registriranu djelatnost taxi usluge,
* *organizator parkiranja* je Vlastiti pogon Grada Drniša ili pravna osoba koja obavlja organizacijske poslove, održavanje parkirališta, naplatu i nadzor nad parkiranjem vozila na javnim parkiralištima sa naplatom,
* *djelatnik na javnom parkiralištu sa naplatom* je fizička osoba koji je ovlašten od strane Organizatora parkiranja za obavljanje poslova naplate, nadzora nad parkiranjem vozila na parkiralištima, a mora biti propisno odjeven te koristiti odgovarajuću tehničku opremu koja omogućuje evidentiranje mjesta, zone i vremena parkiranja, marke, tip i registarske oznake vozila,
* *valjana parkirna karta* je ona karta koja je plaćena za: parkirnu zonu u kojoj se koristi usluga parkiranja, vrijeme korištenja parkiranja, odnosno za razdoblje na koje je sklopljen ugovor o korištenju javnih parkirališta sa naplatom, registarsku oznaku vozila koja je ispisana na karti te kada se karta kupuje za određeno vozilo, a istaknuta je na način propisan ovom Odlukom,
* *povlaštena karta za osobe sa invaliditetom* je parkirna karta koju kupuje po povlaštenim uvjetima, vlasnik osobnog vozila koji posjeduje vjerodostojnu dokumentaciju o statusu osobe s invaliditetom,
* *karta za osobe sa invaliditetom* je parkirna karta koju izdaje Organizator parkiranja, a koja korisnika oslobađa plaćanja naknade na cijeloj parkirališnoj površini,
* *povlaštena mjesečna ili godišnja parkirna karta* je karta koju Organizator parkiranja izdaje po povlaštenoj cijeni, Korisnicima,
* *satna karta* je parkirna karta koja vrijedi za određenu parkirališnu zonu, jedan sat od vremena evidentiranog na parkirnoj karti,
* *dnevna parkirna* *karta* je parkirna karta koja vrijedi za određenu parkirališnu zonu, od trenutka izdavanja do istog trenutka u prvom sljedećem danu u kojem se naplaćuje parkiranje,
* *mjesečna ili godišnja komercijalna karta* (u daljnjem tekstu: parkirna karta) je parkirna karta koja vrijedi od trenutka kupnje do istog trenutka narednog mjeseca ili godine, ovisno o vrsti i parkirališnoj zoni za koju je izdana.

Članak 3.

Javnim parkiralištem smatra se javna površina ili dio javne površine koja je namijenjena isključivo za zaustavljanje i parkiranje vozila koju odredi Gradonačelnik na prijedlog nadležnog Upravnog odjela.

Poslove organizacije, kontrole parkiranja, naplate, održavanja, uređenja i sve ostale poslove na javnim parkiralištima može obavljati Vlastiti pogon Grada Drniša.

Navedeni poslovi iz stavka 2. ovog članka mogu se povjeriti trgovačkom društvu u većinskom vlasništvu Grada Drniša ili putem natječaja drugoj pravnoj ili fizičkoj osobi ovlaštenoj za obavljanje takvih poslova o čemu odlučuje gradonačelnik.

Članak 4.

Javna parkirališta svrstavaju se u parkirne zone, a moguće je da odlukom gradonačelnika isto bude samo u jednoj zoni. Parkiranje na javnom parkiralištu može biti s ograničenim ili neograničenim vremenom trajanja parkiranja.

Javno parkiralište s naplatom može biti stalno ili privremeno, ulično ili van ulično. Van ulična javna parkirališta s naplatom mogu biti asfaltirana i neasfaltirana.

Zone, vremensko ograničenje trajanja parkiranja odlukom utvrđuje Gradonačelnik Grada Drniša na prijedlog nadležnog Upravnog odjela.

Članak 5.

Javna parkirališta moraju biti označena prometnom signalizacijom u skladu s propisom o sigurnosti prometa te moraju imati oznaku zone i dopuštenog trajanja parkiranja.

Organizator parkiranja dužan je označiti te održavati i čistiti javna parkirališta na kojima se obavlja naplata parkiranja.

Javna parkirališta označuje Vlastiti pogon, odnosno druge osobe iz članka 3. ove Odluke.

**II. OPĆI UVJETI UGOVORA O KORIŠTENJU PARKIRALIŠTA**

Članak 6.

Službena vozila (vozila hitne medicinske pomoći, saniteta, HGSS-a, gradske uprave, županijske uprave, državnih upravnih tijela, pravosudnih tijela, policije, vojske, vatrogasnih vozila i ostalih interventnih vozila) ne plaćaju naknadu parkiranja.

Parkiranje se naplaćuje samo radnim danom za sve kategorije parkinga pod naplatom

u vremenu:

- od 07.00 do 15.00 sati.

Gradonačelnik svojom odlukom može odrediti drugačije vrijeme naplate parkiranja, prilikom održavanja manifestacija u organizaciji ili suorganizaciji Grada Drniša.

Članak 7.

Cijenu parkirnih karata za pojedine zone određuje svojom odlukom gradonačelnik Grada Drniša na prijedlog nadležnog Upravnog odjela.

Članak 8.

Zaustavljanjem ili parkiranjem vozila na javnom parkiralištu s naplatom vozač, odnosno vlasnik vozila, sklapa s Organizatorom parkiranja ugovor o korištenju javnog parkirališta s naplatom uz korištenje dnevne parkirališne karte (u daljnjem tekstu: Ugovor o parkiranju uz korištenje dnevne karte) prihvaćajući opće uvjete ugovora o korištenju javnih parkirališta s naplatom propisanih ovom odlukom.

Ugovorom iz stavka 1. ovog članka isključuje se obveza Organizatora parkiranja čuvanje vozila te odgovornost za oštećenje ili krađu vozila.

Članak 9.

Za korištenje javnih parkirališta s naplatom koristi se dnevna parkirališna karta.

Dnevna parkirališna karta (u daljnjem tekstu: dnevna karta) vrijedi za parkirališnu zonu i za vremensko razdoblje za koje je izdana.

Dnevna karta vrijedi od trenutka izdavanja do istog vremena u prvom slijedećem danu u kojem se naplaćuje parkiranje.

Cijene dnevne karte za korištenje javnih parkirališta s naplatom određuje gradonačelnik Grada Drniša na prijedlog nadležnog Upravnog odjela.

Članak 10.

Naplata dnevne karte obavlja se naplatom naloga za plaćanje dnevne karte preko žiro računa Organizatora parkiranja ili naplatom dnevne karte na blagajni Organizatora parkiranja.

Naplata dnevne karte putem naloga za plaćanje dnevne karte podrazumijeva preuzimanje tiskane dnevne karte neposredno na parkiralištu na način iz članka 11. stavka 3.

ove odluke i plaćanje dnevne karte uplatom na žiro račun Organizatora parkiranja.

Naplata dnevne karte na blagajni Organizatora parkiranja podrazumijeva naplatu

dnevne karte na blagajni Organizatora parkiranja, a koja je prethodno preuzeta na parkiralištu ili istodobnu kupnju i preuzimanje tiskane dnevne karte na blagajni Organizatora parkiranja.

Članak 11.

Nadzor nad parkiranjem vozila na javnim parkiralištima obavlja ovlaštena osoba Organizatora parkiranja.

Ovlaštene osobe koriste se odgovarajućom tehničkom opremom koja omogućuje evidentiranje mjesta i vremena parkiranja, marke, tipa, i registarske oznake vozila te ispisivanje dnevne karte i naloga za plaćanje dnevne karte, a sve u skladu s odredbama općih uvjeta ugovora o korištenju javnih parkirališta s naplatom propisanih ovom odlukom.

Dnevnu kartu i nalog za plaćanje dnevne karte izdaje osoba ovlaštena za nadzor nad parkiranjem. Osoba ovlaštena za nadzor nad parkiranjem dnevnu kartu i nalog za plaćanje dnevne karte pričvršćuje ispod brisača vjetrobranskog stakla vozila ili iste uručuje osobno na zahtjev korisnika parkiranja.

Dostavljanje dnevne karte i naloga za plaćanje dnevne karte na način iz stavka 3. ovoga članka smatra se urednim i kasnije oštećenje ili uništenje istih ne utječe na valjanost dostavljanja te ne odgađa plaćanje dnevne karte.

Korisnik javnog parkirališta s naplatom koji koristi javno parkiralište prema ugovoru o parkiranju uz korištenje dnevne karte dužan je platiti dnevnu kartu u roku od osam (8) dana od dana izdavanja iste.

Članak 12.

Ako korisnik javnog parkirališta s naplatom ne plati dnevnu kartu u roku iz članka 11.  ove odluke, dužan je, osim iznosa dnevne karte, u daljnjih osam (8) dana, platiti i stvarne troškove te zakonsku zateznu kamatu, na što će ga se u nalogu upozoriti.

Ako korisnik javnog parkirališta s naplatom ne plati u danim rokovima, Organizator parkiranja pokrenut će protiv njega, a u svoje ime i za svoj račun, sudski postupak.

Članak 13.

Korisnikom javnog parkirališta s naplatom koji podliježe plaćanju dnevne karte smatra se vlasnik vozila koji je evidentiran u odgovarajućim evidencijama Ministarstva unutarnjih poslova, prema registracijskoj oznaci vozila, a za vozila koja nisu evidentirana vlasnik vozila utvrđuje se na drugi način.

Članak 14.

Za stanare ulica u kojima se naplaćuje parkiranje, za pravne i fizičke osobe (obrtnici), koje imaju sjedište u tim ulicama ili poslovni objekt i za njihove zaposlenike te za osobe s invaliditetom, mogu se uvesti povlašteni uvjeti parkiranja u pogledu trajanja i cijene o čemu odlučuje gradonačelnik Grada Drniša.

Osobama navedenim u prethodnom stavku može se izdati povlaštena parkirna karta ako su podmirili sve svoje obveze prema Gradu Drnišu i organizatoru parkiranja do dana izdavanja iste i to s osnova plaćanja komunalnog doprinosa, komunalne naknade, odvoza komunalnog otpada i utroška vode.

Izgled, sadržaj i vrijeme važenja povlaštenih parkirnih karata utvrđuje organizator parkiranja.

Članak 15.

**Pravo na povlaštenu parkirnu kartu ima fizička osoba, stanar koja:**

* ima prebivalište ili stalno boravište na području na kojem se obavlja naplata, a što dokazuje osobnom iskaznicom ili uvjerenjem MUP-a RH o adresi stanovanja;
* ima vozilo registrirano na svoje ime ili člana obitelji što dokazuje valjanom prometnom dozvolom ili od strane javnog bilježnika ovjerenim kupoprodajnim ugovorom.

**Pravo na povlaštenu parkirnu kartu ima pravna osoba koja:**

* koristi poslovni prostor na području na kojem se obavlja naplata parkiranja, što dokazuje ugovorom o zakupu odnosno izvatkom iz zemljišnih knjiga o vlasništvu ili posjedu poslovnog prostora;
* ima vozilo registrirano na ime pravne osobe što dokazuje valjanom prometnom dozvolom.

**Pravo na povlaštenu parkirnu kartu ima osoba s invaliditetom koja:**

* ima prebivalište ili boravište na području Grada Drniša, što dokazuje osobnom
* iskaznicom ili uvjerenjem MUP-a RH o adresi stanovanja;
* ima vozilo registrirano na svoje ime što dokazuje valjanom prometnom dozvolom;
* ima valjano rješenje nadležnog tijela o utvrđivanju invaliditeta iznad 40%.

Fizičkoj osobi iz stavka 1. i 3. ovog članka može se izdati najviše jedna (1) povlaštena parkirna karta.

Pravnoj osobi iz stavka 2. ovog članka može se izdati najviše dvije (2) povlaštene karte.

Povlaštenu parkirnu kartu korisnik može koristiti isključivo za vozilo za koje je karta izdana.

Članak 16.

Ovlašćuje se gradonačelnik Grada Drniša na utvrđivanje prava na uvođenje turističke, komercijalne i drugih vrsta posebnih parkirnih karata.

Gradonačelnik Grada Drniša će Odlukom o parkirnim zonama i vremenskom ograničenju trajanja parkiranja, visini naknade za parkiranje i vremenu naplate na javnim parkiralištima u Gradu Drnišu na prijedlog nadležnog Upravnog odjela odrediti vrstu, vrijeme i način korištenja parkirnih karata iz stavka 1. ovog članka.

Članak 17.

Korisnik javnog parkirališta s naplatom ostvaruje pravo korištenja javnog parkirališta s naplatom po povlaštenim uvjetima samo ako ima valjanu povlaštenu kartu.

Valjana povlaštena karta je ona parkirališna karta iz koje je vidljivo da vrijedi:

a)   za vozilo za koje je izdana, tj. za registracijsku oznaku parkiranog vozila,

b)   za vremensko razdoblje u kojem se koristi javno parkirališno mjesto s naplatom i

c)   za parkirališnu zonu u kojoj se koristi javno parkirališno mjesto s naplatom.

Korisnik parkiranja čija povlaštena karta nije valjana,  korištenje javnog parkirališta s naplatom ugovara s Organizatorom parkiranja sukladno odredbama članka 10. ove odluke.

Članak 18.

Satna karta vrijedi za parkirališnu zonu i za vremensko razdoblje za koju je izdana.

Vrste i cijene satne karte za korištenje javnih parkirališta s naplatom određuje gradonačelnik Grada Drniša.

Izgled i sadržaj satne karte za korištenje javnih parkirališta s naplatom određuje Organizator parkiranja.

Članak 19.

Naplata  satne  karte  obavlja  se  ručno  i  automatski  neposredno  na  parkiralištu, mobilnim  telefonom, preko  ovlaštenih  prodajnih  mjesta  ili  na  blagajni  Organizatora parkiranja.

Ručna naplata satne karte podrazumijeva istodobnu kupnju i preuzimanje tiskane parkirališne karte neposredno na parkiralištu od osobe koju ovlasti Organizator parkiranja.

Automatska naplata satne karte podrazumijeva istodobnu kupnju i preuzimanje tiskane parkirališne karte neposredno na parkiralištu putem parkirališnog automata.

Naplata satne karte mobilnim telefonom podrazumijeva kupnju parkirališne karte elektroničkim   putem.

Za plaćeno parkiranje koje je prihvaćeno i evidentirano u informacijskom sustavu Organizatora parkiranja ne izdaje se tiskana parkirališna karta već korisnik zaprima SMS potvrdu o plaćenoj parkirališnoj karti.

Naplata satne karte preko ovlaštenih prodajnih mjesta i na blagajni Organizatora parkiranja podrazumijeva istodobnu kupnju i preuzimanje tiskane parkirališne karte na ovlaštenom prodajnom mjestu ili na blagajni Organizatora parkiranja.

Članak 20.

Korisnik javnog parkirališta s naplatom koji koristi javno parkiralište s naplatom uz korištenje satne karte i vremenskog ograničenja trajanja parkiranja dužan je istaknuti valjanu satnu  kartu  s unutarnje  strane  vjetrobranskog  stakla vozila ili zaprimiti SMS-potvrdu za plaćeno parkiranje u vremenskom roku od pet (5) minuta od dolaska korisnika na javno parkirališno mjesto s naplatom.

Valjana satna karta je ona parkirališna karta iz koje je vidljivo da je plaćena:

* za vremensko razdoblje u kojem se koristi javno parkirališno mjesto s naplatom,
* za parkirališnu zonu u kojoj se koristi javno parkirališno mjesto s naplatom i u okviru vremenskog ograničenja trajanja parkiranja.

Korisnik parkiranja koji ne postupi sukladno odredbama iz stavka 1. ovog članka  ili čija satna karta nije valjana, korištenje javnog parkirališta s naplatom ugovara s Organizatorom parkiranja sukladno odredbama članka 10. ove odluke.

Članak 21.

Na javnom parkiralištu na kojem se obavlja naplata kao i na javnom parkiralištu bez naplate može se dati na uporabu rezervirano parkirališno mjesto.

Lokaciju i broj rezerviranih parkirališnih mjesta određuje organizator parkiranja.

S korisnikom rezervacije parkirališnog mjesta organizator zaključuje ugovor o zakupu parkirališnog mjesta.

Organizator parkiranja označava rezervirano parkirališno mjesto prometnom signalizacijom i postavlja element blokade, a ključeve (ako se blokada zaključava) predaje korisniku.

Cijenu rezerviranog parkirališnog mjesta utvrđuje Gradonačelnik na prijedlog Organizatora parkiranja.

Od trenutka preuzimanja ključeva (ako se blokada zaključava), za čuvanje rezerviranog parkirališnog mjesta odgovoran je korisnik.

Organizator parkiranja dužan je za trajanja zakupa element blokade održavati u ispravnom stanju.

Nadzor nad provođenjem ove Odluke obavlja organizator parkiranja koji sukladno svojim ovlaštenjima utvrđenim u ovoj Odluci je ovlašten da podnese optužni prijedlog nadležnom Prekršajnom sudu za prekršaje utvrđene ovom odlukom.

Članak 22.

Novčanom kaznom u iznosu od 60,00 EUR-a do 260,00 EUR-a kaznit će se za prekršaj pravna osoba i fizička osoba ako ne plati naknadu za parkiranje na parkiralištima na kojima se obavlja parkiranje.

Odgovorna osoba u pravnoj osobi za prekršaj iz stavka 1. ovog članka kaznit će se novčanom kaznom u iznosu od 30,00 EUR-a do 130,00 EUR-a.

Članak 23.

Ovlašćuje se gradonačelnik Grada Drniša da u roku od 90 dana od dana stupanja na snagu ove Odluke donese Odluku o parkirnim zonama i vremenskom ograničenju trajanja parkiranja, visini naknade za parkiranje i vremenu naplate na javnim parkiralištima u Gradu Drnišu.

Članak 24.

Ova Odluka stupa na snagu osmog dana od dana objave u „Službenom glasniku Grada Drniša“, a primjenjuje se kad se stvore uvjeti za njenu primjenu.

**GRAD DRNIŠ**

**GRADSKO VIJEĆE**

**Predsjednik:**

**Tomislav Dželalija, dipl.ing.**

KLASA:\_\_\_\_\_\_\_\_\_\_\_\_\_\_

URBROJ:2182-6-\_\_\_\_\_\_

Drniš, \_\_\_\_\_\_\_\_\_ 2024. godine

**OBRAZLOŽENJE**

**I. PRAVNA OSNOVA:**

**-** članak 5. stavak 1. točka 6. i stavak 11. Zakona o sigurnosti prometa na cestama („Narodne novine“, broj 67/08, 48/10, 74/11, 80/13, 158/13, 92/14, 64/15, 108/17, 70/19, 42/20, 85/22, 114/22, 133/23 – pročišćeni tekst),

- članak 104. stavak 1. točka 3. Zakona o komunalnom gospodarstvu („Narodne novine“, broj 68/18, 110/18, 32/20).

**II. TEMELJNA PITANJA**

Predloženom Odlukom propisuje se organizacija, način naplate i kontrole parkiranja vozila na javnim, uličnim i van uličnim parkiralištima u Gradu Drnišu uz prethodnu suglasnost Policijske uprave Šibensko-kninske a sve u skladu s člankom 5. stavak 1. točka 6. i stavak 11. Zakona o sigurnosti prometa na cestama („Narodne novine“, broj 67/08, 48/10, 74/11, 80/13, 158/13, 92/14, 64/15, 108/17, 70/19, 42/20, 85/22, 114/22, 133/23 – pročišćeni tekst),

Člankom 104. stavak 1. točka 3. Zakona o komunalnom gospodarstvu („Narodne novine“, broj 68/18, 110/18 i 32/20) je definirano da JLS u svrhu uređenja naselja te uspostave i održavanja komunalnog reda između ostalog propisuje odlukom uvjete korištenja javnih parkirališta, javnih garaža, nerazvrstanih cesta i drugih površina javne namijene za parkiranje vozila.

Slijedom svega navedenog, predlaže se usvajanje predmetne Odluke u predloženom tekstu.

**III. POTREBNA FINANCIJSKA SREDSTVA**

Za donošenje ove Odluke nije potrebno osigurati financijska sredstva.

PROČELNIK:

Šime Cigić, dipl.ing.v.r.